《上赵漕》
宋代·华岳

太山之巅有乔松，凛凛千丈摩苍空。
风云有会直相际，轰雷制电蟠蛟龙。
盘根错节真天种，卿月郎星伴辰拱。
高风萧瑟涕清泉，桃李无言谩丘垄。
南宫仙桂饶天香，南国蔽芾歌甘棠。
大枝擎天作砥柱，小枝驾海成虹梁。
六月无风天欲雨，赤龙衔火烧空宇。
亭亭横盖指扶桑，万壑千崖冷无暑。
大椿可笑欺庄周，便指千岁为春秋。
使民若战夏后社，用汝当作商川舟。
自惭藤蔓缠林壑，未遂鹪鹩一枝乐。
盘桓已喜跨高寒，更借扶摇荐鵰鹗。
我闻处士方绸缪，三友简在公宁留。
苍姬已托大夫荫，赤子愿陪丞相游。

作者简介：华岳，南宋诗人。生卒年不详，字子西，贵池（今属安徽）人。因读书于贵池齐山翠微亭，自号翠微，武学生。开禧元年（1205）因上书请诛韩侂胄、苏师旦，下建宁（今福建建瓯）狱。韩侂胄诛，放还。嘉定十年(1217)，登武科第一，为殿前司官属。密谋除去丞相史弥远，下临安狱，杖死东市。其诗豪纵，有《翠微北征录》。